…………… (sz.) napirend

**E L Ő T E R J E S Z T É S**

1. **A Képviselő-testület 2024. január 30-i rendes ülésére**

**Tárgy:** Elektromos kishaszonjármű vásárlása pályázat útján

|  |  |
| --- | --- |
| **Készítette:** | .…………………………………………….. |
|  | Mihalik Zoltán |
|  | ügyvezető igazgató s.k. |

|  |  |
| --- | --- |
| **Látta:** | ……………………………………………… |
|  | dr. Szalai Tibor |
|  | jegyző |
|  | ……………………………………………… |
|  | dr. Silye Tamás |
|  | jegyzői igazgató s.k. |

A napirend tárgyalása zárt ülést nem igényel.

**Tisztelt Képviselő-testület!**

A 2024. január 5-én megjelent kiírás szerint a hazai gazdasági társaságok elektromos személygépkocsi, kisteherautó vagy kisbusz megvásárlásához igényelhetnek vissza nem térítendő állami hozzájárulást. A 30 milliárd forintos keretösszegből egy jármű beszerzéséhez az akkumulátor kapacitásának függvényében 2,8-4 millió forint támogatás nyerhető el. A zöldenergia hasznosítást ösztönző felhívásra 2024. február ötödikétől lehet majd benyújtani a pályázatokat:

https://www.palyazat.gov.hu/programok/helyreallitasi-es-ellenallokepessegi-terv/rrf/rrf-10101-24/dokumentumok

A tíz fő alatti állományi létszámú vállalkozások legfeljebb egy, a 10-49 fő közöttiek legfeljebb öt, az 50-249 fő közöttiek legfeljebb tíz, míg a nagyobbak legfeljebb 16 járművet szerezhetnek be. Az egy cégre eső minimális támogatási érték tehát 2,8 millió, a maximális elnyerhető forrásmennyiség pedig 64 millió forint. A programot az Európai Unió finanszírozza a nagyobb REPowerEU-keretből.

A Fény Utcai Piac Kft. 2022-ben saját szóda palackozó üzemet nyitott az egyik üresen álló üzlethelyiségében, 2023-ban már a teljes nyári szezonban üzemelt a palackozó és az üzlet is. Forgalomba állítottuk a részben pályázati forrásból vásárolt elektromos motorral is rendelkező e-cargo kerékpárunkat, amellyel rendkívül költséghatékonyan kis mennyiségben, közeli címekre már meg tudjuk oldani a kiszállítást, azonban a cargo bringa szállítási kapacitása erősen korlátozott. A tapasztalatainkból jól érzékelhető, hogy a versenytársak házhozszállítási megoldása elengedhetetlen az értékesítési volumen érdemi növeléséhez, enélkül ma már a saját értékesítés növelése megoldhatatlan.

Az ásványvizek és a palackozott szikvíz kiszállítása rendkívül költséges ugyanis nagy az űrtartalom, de olcsó a termék. A nagy verseny miatt alacsonyak a palack árak, azonban rendkívül drága az üzemanyag és az élő munkaerő költsége. A hagyományos motorüzemű kisteherautóval történő kiszállítás helyett egy elektromos kisteherautóra szeretnénk pályázni a februárban megjelenő kiíráskor, mellyel sikeres pályázat esetén jelentősen növelhetjük majd az értékesítési volument. A tisztán elektromos üzemű jármű töltését a társasház rakodóterében kialakítandó gyorstöltőről kívánjuk majd megoldani. A tervezett szállítási kapacitásokat figyelembe véve egy Peugeot E-Expert L3, 75KW, 136 LE, 330 km (WLTP) hatótávú kishaszonjármű megvásárlását tervezzük. *(Az árajánlat az előterjesztés mellékletét képezi.)*

Az idei évben 2024. január 17-től a Fény Utcai Piacon kialakított üzletben az értékesítést már a Fetekert Kávézó munkatársai végzik, annak érdekében, hogy az üzlet állandó személyzeti költsége ne a Fény Utcai Piac Kft-t terhelje.

Kérem a Tisztelt Képviselő-testületet a határozati javaslatokat fogadja el a kishaszonjármű pályázati úton való beszerzésével kapcsolatban!

**Határozati javaslatok**

1.) A Képviselő-testület, mint a Fény Utcai Piac Beruházó, Szervező és Üzemeltető Kft. (székhely: 1024 Budapest, Lövőház utca 12.; cégjegyzékszám: 01-09-566703; képviseli: Mihalik Zoltán ügyvezető) alapítója, támogatja a Fény Utcai Piac Kft. részére a pályázati úton történő kishaszonjármű beszerzését, amelyhez a szükséges önerőt a társaságnak saját forrásból kell finanszíroznia.

A Képviselő-testület felkéri a Polgármestert, hogy a Társaság ügyvezetőjét értesítse a szükséges intézkedések megtétele érdekében.

**Felelős**: Polgármester

**Határidő**: 2024. február 29.

*A határozati javaslat elfogadásához egyszerű többségű szavazati arány szükséges.*

2.) A Képviselő-testület, mint a Fény Utcai Piac Beruházó, Szervező és Üzemeltető Kft. (székhely: 1024 Budapest, Lövőház utca 12.; cégjegyzékszám: 01-09-566703; képviseli: Mihalik Zoltán ügyvezető) alapítója, támogatja a Fény Utcai Piac Kft. részére egy db új, tisztán elektromos üzemű személygépjármű beszerzését maximum nettó 14.09 millió forint + Áfa vételár értékben.

A Képviselő-testület felkéri a Polgármestert, hogy a Társaság ügyvezetőjét értesítse a szükséges intézkedések megtétele érdekében.

**Felelős**: Polgármester

**Határidő**: 2024. május 31.

*A határozati javaslat elfogadásához egyszerű többségű szavazati arány szükséges.*

**Budapest, 2024. január 19.**

**dr. Varga Előd Bendegúz**

alpolgármester